Cornelis Jacob Langenhoven is op 12 Augustus1873 op Hoekoe (Ladismith) gebore. Na sy skooljare het hy aan die Victoria-Kollege op Stellenbosch gaan studeer. Hy word advokaat aan die Hooggeregshof van die Kaapkolonie. In 1912 word hy redakteur van die Oudtshoornse koerant Het Zuid-Westen. Hy was lid van die Kaapse provinsiale Raad, L.V. en Senator.
Hy het eers nie van Afrikaans gehou nie. Hy het gedink dat Hollands die taal moet wees wat bly leef. Hy het egter tot ander insigte gekom en een van die grootste kampvegters vir Afrikaans geword.
Hy het op Oudtshoorn gewoon. Sy huis dra die mooi naam "Arbeidsgenot". Sy werke het alles onder die naam "Sagmoedige Neelsie" verskyn.
E.C. Pienaar sê van hom dat hy sy volk leer lees het soos geen ander voor hom nie. "Dit beteken dat hy ons voormalige kombuistaal verhef het tot die verhoogde status van sitkamertaal en tot die hoogste status van Universiteitstaal. Die beteken dat hy 'n minderwaardigheidskompleks by die volksmassas omgeskep het in 'n meerderwaardigheidskompleks, en nasionale lamlendigheid in nasionale trots; dit beteken in een woord dat hy die Afrikanervolk gehelp het om sy grootste besitting op aarde nl. Sy verlore en verloregaande siel, terug te vind."
Hierdie woorde van professor E.C. Pienaar skets vir ons Langenhoven se lewe en werk baie mooi.
Hy was daarteen gekant dat Hollands nog as moedertaal beskou moes word. Hy vra: "Hoe lank bly ons hink op twee gedagtes? Als Nederlands ons taal is, waarom praat ons hom nie? Als Afrikaans ons taal is, waarom skryf ons hom nie? Dan is die posisie eenvoudig dit: Vir een soort gebruik is die taal van ons moeders nie goed genoeg nie, en vir die ander soort gebruik is die kinders van ons moeders nie goed genoeg nie!"